Цанко Церковски
Родина

chitanka.info

Родино красна,

долино родна,

зорница ясна,

земице плодна!

Как те обичам,

как те бленувам;

как се увличам,

как се любувам

на твоите чудни

поля и ниви,

славеи будни,

цветя красиви.

На твоите дивни

извори, вади,

реки проливни,

сенки, прохлади.

На твойте вити

скали чутовни,

орли сърдити,

гори вековни.

На всичко, майко,

що си кърмила —

как те обичам,

родино мила!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.